Bublavý, Dušan, poslanec NR SR (2012-06-28):
Vážená pani predsedajúca, vážené kolegyne, kolegovia, chcel by som skôr, než sa dostanem k meritu veci, požiadať pána predkladateľa, alebo aj kolegov, ktorí obhajujú jeho stanovisko a jeho návrh, aby sa nesršala takým spôsobom na ľudí, ktorí majú iný názor, aby sa nesršala síra, tak ako včera som mal taký pocit ako keby bol jeden kolega triednym nepriateľom, lebo má iný názor. Ja si myslím, že táto debata a parlament by mal byť o niečom inom. A aj keď má niekto iný názor, život ide ďalej a treba, keď sa možno stretneme, pozdraviť alebo naďalej rozvíjať kolegiálne vzťahy. Rodina je základným prvkom spoločnosti, a preto by sme mali tento rodinný zväzok chrániť. S touto novelou prichádza riziko zvýšenej rozvodovosti. A možno najmä u mladých ľudí. Chcel by som uviesť príklady. Dvaja mladí ľudia sa vezmú z lásky, plánujú potomstvo. No prídu prvé ťažkosti, nezhody, možno finančné problémy, možno problémy s bytovou otázkou, nezamestnanosť a podobne. A manželia si povedia, nezvládame situáciu, nebude nám to fungovať, poďme na notársky úrad a tam nás na počkanie rozvedú. A pôjdeme si každý svojou cestou, môžeme si budovať svoju kariéru. Tým sa manželstvo stane akoby podobným spotrebnému tovaru. Keď sa opotrebuje, alebo prestane sa nám páčiť, šup k notárovi a za pár minút sme znova voľní a slobodní. A keďže je to také jednoduché a rýchle, na Slovensku sa hovorí, príležitosť robí zlodeja, a ak by bol v platnosti predkladaný zákon, tak i dlhoročné manželstvá pri krízovom období možno stratia trpezlivosť a využijú zákonnú možnosť a v ten istý deň sa rozvedú. A na ďalší deň, keď vychladnú obom manželom hlavy, riešili by situáciu tým známym, my, čo sme dlhšie roky v manželstve, poznáme to, že na ďalší deň môže prichádzať k manželskému udobrovaniu. A niekedy je to také najkrajšie, čo v manželstvách sa môže vyskytovať. A prichádzajú na to, že spravili včera chybu, že sa rozviedli, ale možno to udobrovanie už by bolo vlastne v rozvedenom manželstve. A tu je potom otázka, kde sú naše ľudské hodnoty, hodnoty rodiny a ako aj isté hodnoty spoločnosti? A kde je tá zodpovednosť? Samozrejme, zvyšovanie populácie a demografický vývoj spoločnosti je pre nás veľmi dôležitý, a preto sa skôr zamyslíme nad tým, ako zlepšíme mladým ľuďom podmienky na ich rodinný život či spomenuté bytové problémy. Treba tu podporiť výstavbu obecných nájomných bytov alebo mestských. Ako vieme, že s bytovou otázkou sú stále problémy. A je problém, aby mladí ľudia mali možnosť samostatne bývať. Tu je naozaj potrebné, aby štát podporoval výstavbu nájomných bytov. Alebo otázka nástupných miest pre mladých ľudí. Alebo im hľadať a dávať príležitostí, čo najviac pracovnej príležitosti, aby mohli byť zamestnaní. V tejto našej rýchlej komerčnej počítačovej dobe nikto nenúti mladých, aby sa rýchlo sobášili, ako to bolo kedysi. Teraz žijú v spoločnej domácnosti niekedy aj dva, tri roky a skúšajú, ako to v manželstve, ako by im to mohlo fungovať. A majú čas, si myslím, aby sa spoznali a aby si založili rodinu, alebo založili rodiny, a aby boli pripravení a pripravenejší na manželstvo. A tu si myslím, že by bola chyba, aby sme im takýmto spôsobom dali návod alebo aj dali možnosť k rýchlemu rozchodu a k rýchlemu rozvodu. Návrh, ako ho vnímam ja, je dehonestácia rodiny a jej postavenia v spoločnosti. Táto novela sleduje len určitú skupinu ľudí, ktorí môžu, môžu, hovorím, znevažovať dôstojnosť a poslanie inštitúcie manželstva. Tí možno vnímajú rodinu ako akúsi záťaž a možno prekážku v pracovnom nasadení a v kariérnom raste. Keď to prestane fungovať, jednoducho prídu k notárovi a je to rýchle a bezbolestné. Táto skupina to možno zvládne bez väčších problémov. Ale existujú a existuje veľká skupina ľudí, ktorí vyznávajú hodnoty rodiny, no možno niektorí by sa nechali zviesť myšlienkou rýchleho rozvodu. To mi vlastne naštrbila viera, bola by naštrbená viera k rodine, k výchove potomstva, k zodpovednosti, k sebe samému ako i k spoločnosti. Taktiež tým vznikajú rôzne riziká z takého urýchleného jednania a rýchleho rozvodu, najmä ak si mladí ľudia a manželia vezmú pôžičky, úvery, hypotéky a skrátka sa zadlžia. Vtedy možno s určitosťou povedať, že zaťažia rodiny oboch mladých manželov. Hrozia sankcie pri splácaní, exekútori. Skrátka, finančné a ekonomické, ba aj existenčné problémy. Taktiež sociálne napätie medzi rodinami. Tomuto všetkému je lepšie sa vopred vyhnúť, ako potom riešiť takéto obrovské dopady a problémy tejto rodiny. Návrh uvedeného zákona zamieňa poradie priorít a dôležitosti tak pre jednotlivca, ako aj pre štát. Prvoradý záujem štátu je posilňovať fungovanie rodiny, teda aj tam by mala byť zameraná legislatívna aktivita. Novela vychádza zo štatistík v roku 2010, keď bolo rozvedených dvanásťtisíc pätnásť, čo je asi 40 % z uzavretých manželstiev. A tento fakt svedčí o tom, aké veľké percento vstupuje do manželstva, ktoré je slobodné, dobrovoľné, aké veľké percento je nepripravených ľudí vstúpiť do manželstva. Novela argumentuje slobodou a súkromím aj pri rozchode. Tak ako nemuseli byť vždy okolnosti domyslené pri vstupe do manželstva, takto môžu byť aj pri rozchode. A preto je namieste, aby uvedený krok pomohol riešiť aj niekto tretí. A ten niekto tretí je štát. Zvlášť, keď rozpad manželstva má vplyv aj na deti. Keďže je pre štát životne dôležité, aby fungovala normálna rodina, lebo vytvára najlepšie zázemie pre rast a vývoj detí a tým aj reprodukcie spoločnosti, musí mať nástroje na určité vyžadovanie zodpovednosti od manželov. Tak voči sebe navzájom, voči deťom ako aj voči ostatnej spoločnosti. Považujem za dôležité skôr sa zamerať na zlepšenie prípravy vstupu do manželstva, presnejšie, vyjadrenie povinnosti a postupov v súdnom rozvodovom konaní tak, aby veci nekomplikovali, ale vyžadovali určitú zodpovednosť od manželov. Ďakujem pekne za pozornosť. (Potlesk.)